《抚松堂》
宋代·李处权

丈人居水南，未省价高索。
平生丘壑事，长啸天宇窄。
舍榜五株柳，宛是陶家宅。
舍南数亩园，似与人境隔。
方须漉酒巾，渐喜扶老策。
以兹不愿仕，偶然似彭泽。
青松手所种，抚之无愧色。
都忘岁月徂，不受霜霰迫。
是身等浮云，术也可不择。
持此百年间，常恐中道画。
旷哉遗世情，遇我眼不白。
问我来何时，胡为久於客。
我官亦易抛，行矣勿多责。
方从倦飞鸟，望林整归翮。

作者简介：（?—1155）宋徐州丰县人，徙江宁溧阳，字巽伯。李淑曾孙。徽宗宣和间，与陈恬、朱敦儒并以诗名。南渡后曾领三衢。卒年七十余。有《崧庵集》。